เลิก‘ไอเอจี’คุ้มภัยกินรวบเสร็จกลางปีนี้
ประกันคุ้มภัยยันควบกิจการกับไอเอจีเสร็จตามแผนในเดือน มิ.ย.นี้
17 ม.ค. 2555

ประกันคุ้มภัยยันควบกิจการกับไอเอจีเสร็จตามแผนในเดือน มิ.ย.นี้
แหล่งข่าวจากบริษัท ไอเอจี ประกันภัย (ประเทศไทย) เปิดเผยว่า บริษัทมั่นใจว่าแผนการควบรวมกิจการกับบริษัท ประกันคุ้มภัย ที่ได้ยื่นต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะเสร็จสิ้นในเดือน มิ.ย. 2555 นี้ ตามแผนธุรกิจ
ปัจจุบัน บริษัท ไอเอจีฯ ไม่ได้ออกกรมธรรม์แล้ว แต่ทำการตลาดเพียงอย่างเดียว โดยออกกรมธรรม์ในนามของบริษัท ประกันคุ้มภัย มาตั้งแต่วันที่ 1 ก.ค. 2554 หลังจากนั้นจะมีการคืนใบอนุญาตไอเอจีคืน คปภ. โดยใช้ชื่อบริษัท ประกันคุ้มภัย ต่อไป
“ตามแผนการควบรวมกิจการคือ 3 ปี ซึ่งเราเริ่มมาตั้งแต่ปี 2553 แล้ว ที่ผ่านมาได้รวมฝ่ายปฏิบัติการเรียบร้อยแล้ว รอเพียงกรมธรรม์เก่าที่ออกในนามไอเอจีครบสัญญาเท่านั้น” แหล่งข่าวเปิดเผย
แหล่งข่าวเปิดเผยว่า ปัจจุบันนายสมชาย ศุภปิโยดมศิริ ผู้อำนวยการอาวุโส สายงานขายและการตลาด บริษัท ประกันคุ้มภัย ได้เข้าไปดูแลบริษัท ไอเอจีฯ เพื่อดูแลงานด้านการตลาด และดูแลงานทั้งหมดแทนกรรมการผู้จัดการคนเก่าที่หมดสัญญาจ้าง ซึ่งทางไอเอจีเชี่ยวชาญด้านลูกค้าองค์กรเป็นหลัก ส่วนบริษัท ประกันคุ้มภัย จะเชี่ยวชาญเรื่องลูกค้ารายย่อย ทำให้ฝ่ายตลาดของ 2 บริษัทนี้ไม่เกิดการซ้ำซ้อนกัน แต่จะเสริมจุดแข็งให้กันและกัน
สำหรับ 10 เดือนแรกปี 2554 บริษัท ประกันคุ้มภัย มีเบี้ยรับรวม 4,268.82 ล้านบาท มีส่วนแบ่งการตลาดอยู่อันดับที่ 6